ΚΑΝΟΝΙΣΜΟΣ (ΕΚ) αριθ. 3063/93 ΤΗΣ ΕΠΙΤΡΟΠΗΣ της 5ης Νοεμβρίου 1993 περί λεπτομερών κανόνων εφαρμογής του κανονισμού (ΕΟΚ) αριθ. 2019/93 του Συμβουλίου όσον αφορά τις ενισχύσεις για την παραγωγή μελιού ειδικής ποιότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2019/93 του Συμβουλίου της 19ης Ιουλίου 1993 για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους (1), και ιδίως το άρθρο 12 παράγραφος 4,

τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής (2), και ιδίως το άρθρο 6,

Εκτιμώντας:

ότι, σύμφωνα με το άρθρο 12 του κανονισμού (ΕΟΚ) αριθ. 2019/93, θεσπίζεται για τα καλούμενα "μικρά νησιά" του Αιγαίου καθεστώς ενισχύσεων για την παραγωγή μελιού ειδικής ποιότητας, στο οποίο περιλαμβάνεται μεγάλο μέρος θυμαρίσιου μελιού- ότι κρίνεται σκόπιμο να προβλεφθούν οι αναγκαίοι κανόνες για τη διαχείριση αυτού του καθεστώτος και για τον έλεγχο των προϋποθέσεων, όπως έχει αποφασιστεί από το Συμβούλιο-

ότι, προκειμένου να αποκτήσουν κίνητρα οι μελισσοκόμοι που ανήκουν σε οργανώσεις σύμφωνα με τον κανονισμό (ΕΟΚ) αριθ. 1360/78 του Συμβουλίου της 19ης Ιουνίου 1978 περί των ομάδων παραγωγών και των ενώσεων αυτών (3), όπως τροποποιήθηκε τελευταία από τον κανονισμό (ΕΟΚ) αριθ. 746/93 (4), για να βελτιώσουν τα συστήματα εμπορίας τους ώστε να ανταπεξέλθουν στις απαιτήσεις της αγοράς και να προωθήσουν προϊόντα ποιότητας, η χορήγηση ενίσχυσης πρέπει να εξαρτάται από την υλοποίηση ετήσιου προγράμματος πρωτοβουλιών που υποβάλλεται έγκριση στην αρμόδια αρχή που ορίζει η Ελλάδα- ότι για να ανταποκριθεί στους στόχους αυτούς το πρόγραμμα αυτό πρέπει να αποσκοπεί, αφενός, στην επίτευξη της γενετικής βελτίωσης, της μετατροπής κυψελών, της εισαγωγής μηχανημάτων, καθώς και της συνεχούς κατάρτισης των επαγγελματιών μελισσοκόμων όσον αφορά τις νέες τεχνικές παραγωγής και, αφετέρου, στην πραγματοποίηση μελετών αγοράς, και στη διεύρυνση νέων μεθόδων συσκευασίας και προώθησης του προϊόντος κατά τις εμπορικές εκδηλώσεις-

ότι οι κανόνες αυτοί πρέπει επίσης να αφορούν τον προσδιορισμό των περιόδων υποβολής αίτησης για ενίσχυση, τις ελάχιστες πληροφορίες που πρέπει να περιλαμβάνουν οι αιτήσεις αυτές, τις περιόδους επαλήθευσης και καταβολής της ενίσχυσης από την αρμόδια αρχή, καθώς και τη γνωστοποίηση στην Επιτροπή των χορηγηθεισών ενισχύσεων- ότι οι εν λόγω κανόνες πρέπει να προβλέπουν τους ελέγχους που απαιτούνται προς διασφάλιση της ορθής εφαρμογής του καθεστώτος ενισχύσεων, καθώς και τις συνέπειες σε περίπτωση παράβασης των κανόνων αυτών-

ότι, ενόψει της εφαρμογής του καθεστώτος ενίσχυσης, ενδείκνυται να προβλεφθούν παρεκκλίσεις όσον αφορά τις ημερομηνίες υποβολής της αίτησης και καταβολής της ενίσχυσης για τη συγκομιδή του 1993-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ενίσχυση για την παραγωγή μελιού ειδικής ποιότητας στα μικρά νησιά του Αιγαίου, που περιλαμβάνει μεγάλο μέρος θυμαρίσιου μελιού, χορηγείται στις ενώσεις παραγωγών μελιού, οι οποίες έχουν αναγνωριστεί κατ' εφαρμογή του κανονισμού (ΕΟΚ) αριθ. 1360/78 και οι οποίες αναλαμβάνουν την υλοποίηση ετήσιων προγραμμάτων πρωτοβουλιών με σκοπό τη βελτίωση των συνθηκών εμπορίας και προώθησης του μελιού ποιότητας.

Εντούτοις, μέχρι το τέλος του 1994, η ενίσχυση καταβάλλεται επίσης στους μελισσοκόμους που έχουν στην εκμετάλλευσή τους τουλάχιστον δέκα κυψέλες, καταγραμμένες από την ελληνική αρχή.

Άρθρο 2

1. Το πρόγραμμα πρωτουβουλιών έχει τους ακόλουθους στόχους:

- βελτίωση της εμπορίας με την εισαγωγή τεχνολογίας και την ενσωμάτωση μηχανημάτων για την εξαγωγή, τον καθαρισμό και τη διήθηση, καθώς και με την κατάρτιση των επαγγελματιών μελισσοκόμων,

- διατήρηση της απόδοσης του ζωικού κεφαλαίου, με την αντικατάσταση των γερασμένων βασιλισσών επί διετούς βάσεως, από υβρίδια προσαρμοσμένα στην περιοχή,

- προώθηση της πώλησης του μελιού ποιότητας με μελέτες αγοράς, την εφαρμογή νέων μεθόδων συσκευασίας, καθώς και την οργάνωση και τη συμμετοχή σε εμποροπανηγύρεις και άλλες εκδηλώσεις εμπορικής φύσεως.

2. Τα προγράμματα υποβάλλονται προς έγκριση από τις ενώσεις παραγωγών μελιού στην ελληνική αρχή. Εντός προθεσμίας δύο μηνών από την υποβολή τους, η ελληνική αρχή αποφασίζει σχετικά με την έγκριση ή την απόρριψη του προγράμματος, αφού ζητήσει, κατά περίπτωση, τη διενέργεια των αναγκαίων τροποποιήσεων.

Άρθρο 3

1. Η αίτηση για ενίσχυση υποβάλλεται από τον ενδιαφερόμενο στην ελληνική αρχή κατά την περίοδο που ορίζεται από την τελευταία και το αργότερο στις 30 Σεπτεμβρίου κάθε έτους, για την παραγωγή του εν λόγω έτους. Σε περίπτωση μη τηρήσεως της εν λόγω προθεσμίας, εκτός περιπτώσεων ανωτέρας βίας, η ενίχυση που πρέπει να καταβληθεί μειώνεται κατά 20 %. Δεν καταβάλλεται καμία ενίσχυση για αίτηση που υποβάλλεται τουλάχιστον 20 ημέρες μετά την ημερομηνία που καθορίζεται από την ελληνική αρχή.

Εντούτοις, για το 1993, οι αιτήσεις για ενίσχυση μπορούν να υποβληθούν το αργότερο στις 15 Δεκεμβρίου 1993.

2. Στην αίτηση για ενίσχυση περιλαμβάνονται τουλάχιστον οι ακόλουθες πληροφορίες:

- το όνομα και η διεύθυνση της ένωσης παραγωγών μελιού, ή το ονοματεπώνυμο και η διεύθυνση του μελισσοκόμου,

- ο αριθμός των κυψελών παραγωγών και ο αριθμός καταχώρησης από την ελληνική αρχή,

- η ποσότητα μελιού, που περιλαμβάνει μεγάλο μέρος θυμαρίσιου μελιού, και έχει παραχθεί κατά την περίοδο για την οποία ζητείται η ενίσχυση.

3. Εφόσον το σύνολο των κυψελών για τις οποίες ζητείται ενίσχυση υπερβαίνει τον μέγιστο αριθμό των κυψελών που αναφέρεται στο άρθρο 12 παράγραφος 3 του κανονισμού (ΕΟΚ) αριθ. 2019/93, η ελληνική αρχή καθορίζει ενιαίο συντελεστή μειώσεως που πρέπει να εφαρμόζεται σε κάθε αίτηση.

Άρθρο 4

Η Ελλάδα καταβάλλει την ενίσχυση το αργότερο στις 31 Δεκεμβρίου της περιόδου για την οποία χορηγείται η ενίσχυση, συναρτήσει του πραγματικού ποσοστού της πραγματοποίησης του προγράμματος πρωτοβουλιών. Δεν διενεργείται πληρωμή αν το ποσοστό αυτό είναι χαμηλότερο από 50 %.

Εντούτοις, για το 1993, η πληρωμή της ενισχύσεως μπορεί να γίνει το αργότερο στις 28 Φεβρουαρίου 1994.

Άρθρο 5

Η Ελλάδα γνωστοποιεί στην Επιτροπή, στο αργότερο στις 31 Ιανουαρίου κάθε έτους:

- τον αριθμό των ενώσεων παραγωγών και τον αριθμό των μεμονωμένων μελισσοκόμων που έχουν υποβάλει αίτηση ενίσχυσης,

- τον αριθμό των κυψελών για τις οποίες ζητήθηκε και χορηγήθηκε η ενίσχυση από τις ενώσεις παραγωγών και από τους μελισσοκόμους,

- το συντελεστή μείωσης που ενδεχομένως εφαρμόζεται,

- τα εγκριθέντα προγράμματα πρωτοβουλιών,

- τον αριθμό των παρατυπιών που έχουν διαπιστωθεί και τις σχετικές κυψέλες.

Εντούτοις, για το 1993 τα στοιχεία αυτά μπορούν να γνωστοποιηθούν το αργότερο στις 15 Μαρτίου 1994.

Άρθρο 6

1. Η Ελλάδα διασφαλίζει, με επιτόπιους ελέγχους, την ακρίβεια των πληροφοριών που περιέχονται στις αιτήσεις για ενίσχυση και την τήρηση των προϋποθέσεων χορηγήσεως της ενίσχυσης.

2. Οι επιτόπιοι έλεγχοι αφορούν τουλάχιστον το 10 % των υποβαλλομένων αιτήσεων για ενίσχυση. Ωστόσο, για το 1993, το εν λόγω ποσοστό μειώνεται σε 5 %. Στην περίπτωση κατά την οποία διαπιστώνεται σημαντικός αριθμός παρατυπιών, η ελληνική αρχή πραγματοποιεί συμπληρωματικούς ελέγχους κατά τη διάρκεια του τρέχοντος έτους και αυξάνει το ποσοστό των αιτήσεων που πρέπει να ελεγχθούν κατά το επόμενο έτος. Οι αιτήσεις που αποτελούν αντικείμενο επιτόπου ελέγχου προσδιορίζονται από την ελληνική αρχή, ιδίως βάσει αναλύσεως των κινδύνων και διασφαλίζοντας συγχρόνως την επιλογή αντιπροσωπευτικού δείγματος.

Οι επιτόπιοι έλεγχοι αφορούν:

- τον αριθμό των κυψελών που έχουν δηλωθεί στην αίτηση,

- την υλοποίηση του προγράμματος πρωτοβουλιών.

Άρθρο 7

1. Σε περίπτωση αδικαιολόγητης καταβολής της ενίσχυσης, η ελληνική αρχή προβαίνει στην ανάκτηση των καταβληθέντων ποσών, επαυξημένων με τον ισχύοντα τόκο, ο οποίος υπολογίζεται από την ημερομηνία καταβολής της ενισχύσεως μέχρι την πραγματική ανάκτησή της. Το επιτόκιο που ισχύει είναι αυτό που εφαρμόζεται για τις ανάλογες ενέργειες ανάκτησης στο εθνικό δίκαιο.

2. Σε περίπτωση που πρέπει να επιστραφεί η ενίσχυση αξαιτίας παρατυπίας που βαρύνει τον ενδιαφερόμενο και η οποία έχει γίνει εσκεμμένα ή από σοβαρή αμέλεια, η ελληνική αρχή προβαίνει στην ανάκτηση των καταβληθέντων ποσών, προσαυξημένων κατά 20 %, με επιφύλαξη της εφαρμογής της προσαύξησης για τόκους που αναφέρεται στην παράγραφο 1. Ο ενδιαφερόμενος δεν δικαιούται πλέον να απολαύει του καθεστώτος για το επόμενο έτος.

3. Η ανακτηθείσα ενίσχυση και οι τόκοι καταβάλλονται στους οργανισμούς ή στις υπηρεσίες πληρωμών μετά την αφαίρεση των δαπανών που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, κατ' αναλογία προς την κοινοτική χρηματοδότηση.

Άρθρο 8

Ο συντελεστής που εφαρμόζεται κάθε έτος για τη μετατροπή σε εθνικό νόμισμα του ποσού της ενισχύσης είναι η γεωργική ισοτιμία που ισχύει την πρώτη ημέρα της περιόδου υποβολής των αιτήσεων για ενίσχυση.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Νοεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 184 της 27. 7. 1993, σ. 1.

(2) ΕΕ αριθ. L 387 της 31. 12. 1992, σ. 1.

(3) ΕΕ αριθ. L 166 της 23. 6. 1978, σ. 1.

(4) ΕΕ αριθ. L 77 της 31. 3. 1993, σ. 14.